Source: https://www.jogiforum.hu/hirek/37704
Timestamp: 2020-02-26 16:33:47+00:00

Document:
Bevándorlási rendelet felfüggesztése - Egy szövetségi fellebbviteli bíróság érvényben hagyta a döntést | hírek | Jogi Fórum ﻿
Érvényben hagyta egy amerikai szövetségi fellebbviteli bíróság Donald Trump elnök bevándorlási rendeletének felfüggesztését.
A richmondi székhelyű fellebbviteli bíróság 10:3 arányban hagyta jóvá egy alsóbb szintű bíróság döntését, amely felfüggesztette Donald Trump második, módosított tartalmú elnöki rendeletének végrehajtását. A rendelet értelmében átmeneti időre - az új ellenőrzési módszerek kidolgozásáig - felfüggesztették volna új vízumok kiadását Iránból, Jemenből, Líbiából, Szírából, Szomáliából és Szudánból érkezők számára. A rendelet látogatók számára 90, menedékjogért folyamodóknak pedig 120 napra függesztette volna fel a beutazást.
A richmondi az első fellebbviteli bíróság, amely döntést hozott a második elnöki rendelet felfüggesztésének ügyében.
"A kongresszus széleskörű hatalmat biztosított az elnöknek arra, hogy megakadályozza idegenek beutazását az Egyesült Államokba, ám ez a hatalom nem végtelen. Korlátozandó, amikor - mint ebben az esetben is - az elnök olyan rendelettel gyakorolja, amely jóvátehetetlenül árt e nemzet polgárainak" - olvasható Roger L. Gregory, a richmondi bíróság főbírája érvelésében.
A bíróság szerint az elnöki rendelet javított formájában sem a nemzetbiztonság érdekeit vette figyelembe, hanem inkább Donald Trump választási kampányban tett azon ígéretét szolgálta, amely a muszlim vallásúak beutazásának betiltását helyezte kilátásba.
A beutazási szigorítást előíró első elnöki rendelet január végén jelent meg, és a repülőtereken káoszt okozott, az országban pedig tiltakozáshullámot váltott ki. Már a külföldi repülőtereken nem engedték fel ugyanis a rendeletben szereplő országok állampolgárait a légijáratokra. Miután az egyik szövetségi bíróság elutasította, Trump elnök visszavonta a rendeletet. Módosított formában márciusban új rendeletet adott ki, amelyben a többi között pontosította, hogy az adott országokban már érvényes vízumokkal rendelkezők beutazhatnak az Egyesült Államokba. A második rendeletből kimaradt az a passzus, amely elsőbbséget biztosított volna a keresztény vallásuk miatt üldözöttek beutazásának, illetve lekerült a tiltott országok listájáról Irak.
Elemzők szerint a richmondi fellebbviteli bíróság döntését a kormányzat megfellebbezi.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság